google/wiki40b huggingface dataset:
Company's Comin' (sang)

«Company's Comin'» er en amerikansk sang i bluegrass stil som ble skrevet av Johnny Mullins. Porter Wagoner spilte inn originalen i juli 1954 og ga den ut på musikkalbumet Satisfied Mind (RCA Victor LPM-1358) i 1956. Produsenter var Stephen Sholes og Chet Atkins.
Teksten handler om at gutten på farmen ser på avstand at det kommer besøk, uten å ane hvem det er. Men han ber alle om å skynde seg med å være klar til å ta imot besøk.
Haemactis

Utseende

Middelsstore, påfallende fargerike smygere. Forvingen er tvert avskåret i spissen. Vingene er svarte eller hvite, med mer eller mindre skarpt røde ytterkanter som er brutt opp av mørke striper, og mørke vingeårer.
Disse ganske sjeldne sommerfuglene er bare kjent i få eksemplarer, og det er sannsynlig at det er stor forskjell mellom kjønnene, der hannene har svarte vinger og hunnene hvite (alle hanner som til nå er funnet har hatt svarte vinger, alle hunner hvite), dette kan man likevel ikke si med sikkerhet siden man ikke sikkert kjenner begge kjønn av noen av artene.

Utbredelse

Alle lever i Sør- og Mellom-Amerika.
Noratom

Noratom ble grunnlagt som et aksjeselskap i 1957 i samarbeid med Raufoss Ammunisjonsfabrikk, Kongsberg Våpenfabrikk, Norsk Hydro og andre. Formålet var å legge ut kjernefysisk teknologi for salg.

Historie

Selskapet ble opprettet med den tidligere drivkraften bak Forsvarets forskningsinstitutt (FFI), Fredrik Møller, som direktør for selskapet og Gunnar Randers i styret. Jens Christian Hauge var også styremedlem samt juridisk rådgiver for selskapet.
Et annet selskap, Rederiatom, ble også opprettet for å se på muligheter for å installere reaktorer i den norske handelsflåten. Dette selskapet ble etter kort tid avviklet, mens Noratom forhandlet om leveranser av reaktoranlegg og utstyr til plutoniumproduksjon til blant annet Jugoslavia, Polen, Pakistan, India og Israel.

Tungtvannssalget

Noratom var direkte involvert i forsyningen av tungtvann til Israels atomprogram. Protokoller fra 1958 viser at Arbeiderpartiet under ledelse av statsminister Einar Gerhardsen visste at Israel ville ta i bruk tungtvannet for plutoniumproduksjon med henblikk på atomvåpenproduksjon. Noratom ville også selge reaktordeler og annen nødvendig teknologi i denne forbindelsen.

Noratom-Norcontrol

Et nytt selskap, AS Noratom-Norcontrol, ble stiftet 1965 i Horten som et interessentskap mellom Noratom, Kongsberg Våpenfabrikk (KV) og Norsk Hydro for å konsentrere seg om elektronikk i skipsbransjen. Selskapets første stab bestod i stor del av personell som kom fra NTHs institutt for kybernetikk. Dette selskapet ble senere kjøpt opp av KV under shippingkrisen i 1978. Selskapet ble integrert med deler av KV og markedsført som Kongsberg Albatross. Kongsberg Albatross ble senere solgt i 1987 til Simrad Subsea A/S.
Cyalithus

Utseende

Middelsstore (12 - 18 millimeter), avlange, metallisk fargede praktbiller. Pronotum er avrundet firkantet, dekkvingene tilspissede med fine punktrader.

Levevis

Som hos de fleste andre praktbiller utvikler larvene seg i død ved.

Utbredelse

Slekten er utbredt i Sørøst-Asia (Laos, Borneo, Filippinene).
Sonny Terry

Karriere

Sonny lærte tidlig å spille munnspill av sin far som var gårdbruker. Gutten hadde imidlertid uheldbredelige skader på begge øynene, og allerede i 16-årsalderen ble han erklært blind, noe som gjorde umulig for å ham å arbeide som gårdbruker. Han hadde da ikke annet valg enn å prøve å tjene til livets opphold ved å spille musikk. Han begynte da å spille i Shelby i Nord-Carolina. Etter at faren døde begynte han å spille i blues-trio ledet av gitaristen Blind Boy Fuller. Da Fuller døde i 1941, startet Sonny et langvarig samarbeid med Brownie McGhee, og disse to gjorde en lang rekke innspillinger sammen. Oppmerksomheten rundt dem økte gradvis gjennom 50- og 60-tallet da det gikk en bølge av interesse for folkemusikk over USA, og de fikk også mange hvite tilhengere. De gjorde også innspillinger med folkemusikere som Styve Homnick, Woody Guthrie og Moses Asch med plateselskapet Folkways Records. 
I 1938 ble Sonny Terry invitert til å spille i Carnegie Hall under en konsert kalt Fra Spirituals til Swing, og senere samme året spilte han for Library of Congress. I 1940 gjorde Terry sin første kommersielle innspilling. Noen av hans mest berømte verk innbefatter Old Jabo, en sang om en mann bitt av en slange og Lost John hvor han demonstrerer sin fantastiske blåseteknikk og evne til å vri og vrenge på tonene. 
Sonny Terry har vært en viktig inspirasjonskilde til den norske munnspill-artisten Sigmund Groven.
Jinxi

Jinxi (kinesisk: 金溪县 ; pinyin: Jīnxī Xiàn) er et fylke i provinsen Jiangxi i Folkerepublikken Kina. Det ligger i byprefekturet Fuzhou.
Befolkningen var i 1999 på:260.336.

Samferdsel

Kinas riksvei 206, som passerer dette området, løper fra kystbyen Yantai til kystbyen Shantou i provinsen Guangdong. Den løper gjennom provinsene Shandong, Jiangsu, Anhui, Jiangxi og til slutt Guangdong.
Kinas riksvei 316 løper gjennom området. Den fører fra Fuzhou i Fujian via Nanchang i Jiangxi og Wuhan i Hubei til Lanzhou i Gansu.
Tjeldøya

Tjeldøya er ei øy i Tjeldsund kommune i Nordland og ligger mellom Hinnøya og fastlandet. Øya har et areal på 187,88 km². Høyeste punkt på Tjeldøya er Trollfjellet på 1 010 moh.
Tjeldøya er knyttet til fastlandet med den 240 meter lange Ramsundbrua.
Rådhuset i Tjeldsund ligger på Hol på Tjeldøya.
Tjeldøya har et godt jaktterreng.
Solveigs sang

«Solveigs sang» av Edvard Grieg er en sang som inngår i scenemusikken Peer Gynt som Grieg skrev til Henrik Ibsens teaterstykke Peer Gynt i 1874–1875 (op. 23, der «Solveigs sang» er stykke nr. 19). Sangen finnes også i ren instrumentalversjon som fjerde sats i Peer Gynt-suite nr. 2, op. 55 utgitt 1893 og i samlingen 6 sanger med orkester, EG 177, utgitt i 1896.

Besetning

I sceneversjonen (op. 23 nr. 19) er instrumentasjonen sangsolist og et orkester bestående av 2 fløyter, 2 klarinetter og strykere. 
I instrumentalversjonen fra 1893 (Peer Gynt-suite nr. 2, op. 55, nr. 4) er instrumentasjonen: 2 fløyter, 2 klarinetter, 2 valthorn, harpe og strykere. 
I 1893 ble det også utgitt versjoner for 2- og 4-hendig piano.
Tupé

Tupé er løshår i form av en liten parykk som dekker issen og forhodet. Slike halv- eller delparykker brukes vanligvis av menn for å skjule skallethet på toppen av hodet. Tupéer brukes også som maskeringsutstyr i teater og film.

Etymologi (ordbakgrunn) og forløpere

Tupé kan på norsk bety både «halvparykk» og «høy pannelokk», «hårtopp», «pannelugg» eller «krusete pannehår». Å tupere vil si «å gre håret opp så det ser fyldig ut». 
Ordet er fransk og betød opprinnelig «(krusete) pannehår» eller «parykk med pannehår satt opp i en topp eller i bukler», en frisyre som var på moten i siste halvdel av 1700-tallet og som i noen sammenhenger kalles pompadur. Tupé kalles imidlertid postiche på fransk i dag. Også på norsk kan postisj brukes om små halvparykker. 
Den franske betegnelsen tour, eller tur, kan brukes om kransformet løshår for å gi det naturlige håret mer fylde.
Prosjekt Innlandsuniversitetet

Prosjekt Innlandsuniversitetet var et samarbeidsprosjekt mellom Høgskolen i Gjøvik, Høgskolen i Hedmark, Høgskolen i Lillehammer, Hedmark fylkeskommune og Oppland fylkeskommune om å skape et nytt universitet i Norge, Universitetet i Innlandet. Målet med prosjektet var å kunne sende søknad om universitetsstatus innen 1. januar 2012. Denne datoen ble senere utsatt. Målet deretter var å slå sammen de tre høgskolene til én, for så å bli et universitet 1. januar 2015.
Prosjektet ble finansiert av de tre høgskolene, de to fylkeskommunene, enkelte kommuner i regionen, Eidsiva Energi og Hamar Energi Holding AS. Totalt var det skutt inn i overkant av 183 millioner kroner, som ble samlet i Kompetanse-, Universitets- og Forskningsfondet for Innlandet AS (KUF-fondet). Fondet hadde som mål å få på plass en fondskapital på 300 millioner kroner.
27. juni 2012 ble prosjektet avsluttet, da høgskolene ikke ble enige om organiseringen. I februar 2013 ble likevel diskusjonene tatt opp igjen, da uten Høgskolen i Hedmark, om å få etablert et universitet i Oppland.
Etter at det i 2015 ble bestemt at Høgskolen i Gjøvik skal inngå i NTNU fra 1. januar 2016, var et universitet i Innlandet, slik det opprinnelig var tenkt, ikke lenger aktuelt.
Etter fusjonen mellom Høgskolen i Hedmark og Høgskolen i Lillehammer til Høgskolen i Innlandet 1. januar 2017, ble imidletid tanken om et innlandsuniversitet gjenopptatt. Søknad om universitetsstatus ble overlevert NOKUT 17. desember 2018.
Official Nintendo Magazine

Official Nintendo Magazine, forkortet til ONM, var et britisk og australsk videospilltidsskrift som skrev om  Nintendo DS, Nintendo 3DS, Wii og Wii U; spillkonsollene til Nintendo. De skrev også om spillene til disse konsollene. Det ble startet opp i 2006 og ble lagt ned i 2014.
Nightwatch

Nightwatch er et musikkalbum med Silje Nergaard og Tord Gustavsen, utgitt i 2003.
San Carlos Lake

San Carlos Lake er en kunstig innsjø i San Carlos-reservatet i Gila County og Graham County i delstaten Arizona, USA. Den er en av åtte innsjøer som er omringet av ørken og demmet opp av demninger i fjellene omkring Phoenix. Innsjøen ligger på foten av de steinete og kaktusbevoksede fjellene Gila Mountains, Mescal Mountains og Santa Teresa Mountains.
San Carlos Lake ble dannet av Coolidge-demningen, som ble bygget ferdig i 1928 og innviet i 1930. Demningen og reservoaret er plassert på Gila River – den største elven i Sør-Arizona, og som springer ut i fjellene Mogollon Mountains i det vestlige/sentrale New Mexico.
Klaffebukse

Klaffebukse, klaffbukse, klaffebrok (i flertall klaffebrøker), lokkbrok, lemmebrok  eller lembrok er norske navn på tradisjonelle mannsbukser, særlig bunadsbukser, med splitter i sidene og en brei klaff som buksesmekk istedenfor en loddrett gylf. Klaffebukser var vanlige i den europeiske herremoten på 1700-tallet, men har opphav i middelalderens trange hoseplagg.

Hosebroker, skamkapsler og klaffebukser

Snittet på dagens tradisjonelle klaffebukser stammer fra den europeiske mannsdrakten på 1700-tallet. Da var det klaffelukking både på knebukser (kalt culottes på fransk og breeches på engelsk) og på langbukser. Langbukser ble vanlig herremote i åra etter den den franske revolusjonen og tidlig på 1800-tallet. Det kunne være trange pantalonger, vide sjømannsbukser eller andre typer. 
Buksesmekker i form av en tøylapp oppstod imidlertid da hele mannsbukser ble vanlige omkring 1350. Inntil da brukte menn i Europa løse hoser, også kalt hosebroker eller brokhoser. Dette var langskaftede, tightsliknende strømper som på 1300- og 1400-tallet ble sydd sammen til ett bukseplagg. Den trekantede tøylappen som var bundet fast foran på skrittet på disse trange beinklærne, ble på tysk kalt Hosenlatz Tøylappen utviklet seg siden til skamkapsel (braguett) i renessansemoten, en svært iøynefallende, belgformet tøypung som dekket menns kjønnsorganer. Det samme tøystykket ble beholdt som diskret klaff på seinere tiders klaffebukser.
Bukseklaffen ble erstattet av en smal, loddrett buksesmekk på slutten av 1800-tallet etter påvirkning fra bymoten.
Ørjan Berg

Karriere som spiller

Ørjan Berg startet sin karriere, som sin far Harald Johan «Dutte» Berg, i Bodø/Glimt i 2. divisjon. I 1988 hentet daværende rosenborgtrener Nils Arne Eggen Berg og Jahn Ivar «Mini» Jakobsen fra Bodø/Glimt til Rosenborg. Debutsesongen endte med gull i både serien og cupen.
I 1990, etter to sesonger i Rosenborg, ble Berg solgt til den sveitsiske klubben FC Wettingen, hvor han spilte én sesong. Deretter fulgte et år i den tyske klubben TSV 1860 München, og et år i den sveitsiske klubben FC Basel. I 1994 returnerte Berg til moderklubben Bodø/Glimt, nå tilbake i eliteserien, hvor han spilte tre sesonger. I denne tiden var han blant annet med på å tape cupfinale mot Tromsø IL i 1996.
I 1999 ble Berg leid ut til Rosenborg, som søkte å styrke spillerstallen i forkant av Champions League. I mars 2000 gikk leiekontrakten ut, og Rosenborg kjøpte da Berg fra Bodø/Glimt. Ørjan Berg fortsatte å storspille etter kjøpet, og ble kåret til «Årets spiller i norsk fotball» av VG i 2000. 2001 sesongen ble derimot en liten nedtur for Berg, som mistet halve sesongen etter ha skadet kneet allerede i andre serierunde. Han ble igjen kåret til «Årets spiller» for 2002.
Sesongen 2003 bød på noe nytt: Den nye treneren, Åge Hareide, valgte å plassere Berg på sentral midtbane som arvtager etter Bent Skammelsrud. Omskoleringa ble en suksess, og han ble for tredje gang kåret til «Årets spiller». Året etter begynte nedturen i form av en lang skaderekke. Høsten 2004 gikk i vasken grunnet en kneoperasjon med påfølgende belastningsskade i låret. Våren 2005 var han tilbake, men måtte ta sommerferie allerede i april etter å ha fått albuen ut av ledd mot Lillestrøm Sportsklubb. I oktober samme år ble han operert for en bruskskade i ankelen. Midtbaneveteranen forsøkte seg i noen kamper i 2006, men plagene i ankelen ga seg ikke. 45 minutter i hjemmekampen mot Fredrikstad fotballklubb i juli ble hans siste opptredenen på fotballbanen.

Internasjonal karriere

Berg debuterte på det norske landslaget i fotball i 1988, men etter at Egil Olsen overtok som landslagstrener, ble det lite spilletid på Berg. Han fikk derimot en ny mulighet på landslaget da Nils Johan Semb overtok i 1998. Han spilte totalt 19 kamper og scoret ett mål på landslaget. Hans siste kamp på landslaget kom i februar 2000, i en vennskapskamp mot Sverige. I 2002 annonserte Berg at han ikke lenger var aktuell for spill på det norske landslaget.
Bure (Norfolk)

Bure (uttales som burr) er en elv i Norfolk i England. Det meste av den er innenfor nasjonalparken The Broads. Den er 80 km lang.
Elven har sitt utspring nær Aylsham, og var tidligere farbar helt dit. Den er nå farbar til broen ved Coltishall, omkring 16 km lenger ned. Den passerer eller renner gjennom Buxton Lamas, Coltishall, Belaugh, Wroxham, Horning, Ludham Bridge, St. Benet's Abbey, Oby, Acle og Stokesby, og renner så langs nordsiden av Halvergate Marshes, gjennom Runham og møter Breydon Water ved Great Yarmouth. Rett nedenfor Breydon Water renner den inn i Yare, som går ut i havet mellom Great Yarmouth og Gorleston.
Bure har to bielver, Thurne og Ant. Det er også en mindre vannvei som forbinder den med Trinity Broads.
Håndball-EM 1994 for kvinner

Tropper

Danmarks tropp: Lene Rantala, Anne Dorthe Tanderup, Rikke Solberg, Camilla Andersen, Tonje Kjærgaard, Anette Hoffmann, Anja Byrial Hansen, Marianne Florman, Janne Kolling, Conny Hamann, Anja Andersen, Gitte Sunesen, Susanne Boilesen, Heidi Astrup, Marlene Jensen, Susanne Munk Lauritsen. Trener: Ulrik Wilbek.
 Tysklands tropp: Renate Zschau, Kerstin Mühlner, Renate Zienkiewicz, Heike Murrweiss, Csilla Elekes, Bianca Urbanke, Andrea Bölk, Carola Ciszewski, Michaela Erler, Silke Fittinger, Sabine Adamik, Sybille Gruner, Birgit Wagner, Franziska Heinz, Eike Bram, Josefine Grosse. Trener: Lothar Doering.
 Norges tropp: Cecilie Leganger, Annette Skotvoll, Monica Løken, Tonje Larsen, Kjersti Grini, Tonje Sagstuen, Susann Goksør, Kristine Moldestad, Siri Eftedal, Mona Dahle, Marte Eliasson, Kristine Duvholt, Kari Solem, Hege Kvitsand og Ingrid Steen. Trener: Marit Breivik.
Hudong

Hudong (kinesisk: 互动在线, pinyin: Hùdòng Zàixiàn) er det største (2011) nettbaserte leksikon på kinesisk og ble grunnlagt i 2005 av Pan Haidong. I juli 2011 hadde Hudong over 5 millioner artikler og i forbindelse med kommersialisering av nettstedet mottok det 100 millioner renminbi i kapital fra investorer.
Abakus (linjeforening)

Navn

Abakus hadde fra foreningens stiftelse i 1977 navnet Kompjutern. Etter flere generalforsamlinger med navneendringsforslag, byttet linjeforeningen i 1987 navn til Abakus, som betyr kuleramme på latin. Kulerammen er blant annet kjent som en av historiens første datamaskiner. Navnebyttet skjedde blant annet fordi det var tanker innad i linjeforeningen om at Kompjutern ga uttrykk for at linjeforeningen var en rent faglig forening.

Historie

Abakus ble stiftet i 1977 av en gruppe datateknikkstudenter som brøt ut fra linjeforeningen Omega. Bakgrunnen for løsrivelsen var en misnøye med det faglige tilbudet i Omega. 1. juli 1978 hadde linjeforeningen 15 medlemmer. I løpet av det neste året ble 12 til tatt opp, og før semesterslutt våren 1980 var antall medlemmer vokst til 82. I 1985 godkjente Studentsamskipnaden i Trondheim Kompjuterns søknad om kjeller på Moholt etter flere år med avslag. Den åpnet 1. november samme år og fikk navnet LaBamba. I 1999 ble telematikk tatt ut av datateknikkstudiet som fordypningsretning og satt inn i den nye linjen kommunikasjonsteknologi. kommunikasjonsteknologi ble umiddelbart innlemmet i Omega, som de hadde løsrevet seg fra 22 år tidligere. Kommunikasjonsteknologi løsrev seg igjen fra Omega i 2002 og ble innlemmet i Abakus på en ekstraordinær generalforsamling samme år. Abakus hadde en uke i mars 2017 en storslått 40-årsfeiring, hvor det ble arrangert Abakus' første revy, Push Pop Baluba.

Daglig drift og styreform

I tillegg til alle komiteene, har linjeforeningen også et hovedstyre som består av en leder, en nestleder, en økonomiansvarlig og de respektive komitélederne. Dette styret sitter to semestre av gangen.
Alpin II av Dalriada

Alpin mac Eochaid (død ca. 840) var konge av Dalriada i dagens Skottland fra ca. 839 til sin død.
Hans far skal ha vært Eochaid IV, som i noen kilder ble kalt konge av Skottland. Dette var antagelig en seremoniell tittel, dersom den i det hele tatt var i bruk.
Alpins eldste sønn Kenneth ble den første kongen av det forente Skottland, og han ble i sin tur etterfulgt av Alpins yngre sønn Donald. Hans kone skal ha vært en skotsk prinsesse; hennes navn er ikke kjent.
Hans navn ble gitt til dynastiet som startet med Kenneth I, huset Alpin.
NRK Sørlandet

NRK Sørlandet er NRKs distriktskontor i fylkene Aust-Agder og Vest-Agder. Hovedkontoret ligger i Kristiansand i Vest-Agder, mens lokalkontoret i Aust-Agder har base i Pollen i Arendal. Det er også et enmannsbetjent lokalkontor i Farsund i Vest-Agder. Distriktskontoret produserer 6 timer radio daglig og 15 minutter fjernsyn fire dager i uken. I tillegg til nyheter for tekst-TV og internett.
NRK Sørlandets hovedkontor ligger på Tangen i Kristiansand, men flytter til Markens gate i Kristiansand sentrum innen sommeren 2018.
Elgeseterlinjen

Elgeseterlinjen var en trikkelinje mellom Trondheim stasjon og Elgeseter i Trondheim.
Den ble bygget i 1913 og nedlagt i 1983. Som alle trikkelinjer i Trondheim var den bygd med meterspor. 
I 1923 ble Elgeseterlinjen forlenget til Dalsenget og en ny vognhall ble bygget der.
Tauterryggen

Tauterryggen er det geofaglige navnet på en randmorene som danner en grunne tvers over Trondheimsfjorden omtrent midtveis, mellom kommunene Leksvik og Frosta. Den samme randmorenen gjenfinnes også på sørsiden av fjorden som Midtsandneset ved Midtsandan i Malvik kommune. De ulike grunnene langs ryggen har egne lokale navn, så som Storgrunnen, Rørvikgrunnen og Selligrunnen.
Grunna har en bestand av kaldtvannskoraller som er de grunneste man kjenner til i verden. På grunn av sin uberørte status ble Tauterryggen i juni 2013, sammen med Framvaren og Saltstraumen, vernet som marint verneområde i Norge - de første i sitt slag. I marine verneområder er det forbudt med trålfiske og oljeboring.
Den vanligste korallen er steinkorallen Lophelia pertusa, som vanligvis trives best i vann med temperaturer på 6-8°C på 200-1000 meters dyp, men på Tauterryggen lever den så grunt som 39 meter, som er den grunneste populasjoner man kjenner. 
Tauterryggen har også blitt kalt Tautraryggen, men 3. mai 2013 vedtok Statens kartverk at offisiell skrivemåte på norsk er Tauterryggen.
Skatoll

Skatoll (fra middelalderlatin scatula, «pengeskrin») er et kombinasjonsmøbel for oppbevaring, en høy kommode, med åpne rom, skuffer og skriveklaff. Nederst var det komode, et rom dekket av en klaff som kan bli slått ut til et bord i midten og en tilbaktrukket kommode med småskuffer øverst. Skatoll var moderne i barokktiden som kombinerte skrive- og oppbevaringsmøbel, og de er brukt heilt frem til vår tid.
Storslåtte og utsmykkede skatoller med skjulte rom er i dag ettertraktet bondeantikviteter. I nyere tid ble skatollene bygde enklere. I prinsippet minner skatollet om en sekretær, men sistnevnte er gjerne penere bygd.
Østasiatisk kunstnernavn

Østasiatisk kunstnernavn (kinesisk kunstnerpseudonym, forenklet kinesisk: 号; tradisjonell kinesisk: 號; pinyin: Hào; japansk gō; koreansk ho; vietnamesisk hiệu) er et pseudonym, eller forfatternavn, benyttet av mange østasiatiske kunstnere. De kan somstundes endre på kunstnernavnet sitt. Navneskikken er beslektet med, men distinkt fra det kinesiske stilnavn (zi). Bruken av slike kunstnernavn har sin opprinnelse i Kina og har spredt seg derfra, med særlig popularitet også i Japan og Korea).
Noen ganger veksler kunstneren sitt kunstnerpseudonym, gjerne for å markere et nytt stadium av sin karriere eller utvikling/uttrykk. Som eksempel på dette kan nevnes Tang Yin (fra Mingdynastiets tid), som endte opp med mer enn ti kunstnernavn. Et eksempel fra Japan er Hokusai, som i perioden fra 1798 til 1806 kom opp i seks pseudonymer.
Den berømte kinesiske dikter Li Bai (Tangdynastiets tid) var den første som tok seg denne typen pseudonym.
Navnet til Nobelprisvinneren for 2012, Mo Yan, er et hao. Det egentlige navnet hans er Guan Moye.
Kjerringråkk

Kjerringråkk er en årlig festival som arrangeres i Bodø. Festivalen ble startet av Silje Halstensen og Ingeborg Selnes i 2007 for å løfte frem kvinner i musikkbransjen. Festivalens styre består også av utelukkende kvinner. Festivalen har i tillegg til konserter, workshops, kunstutstillinger og kafé. Festivalen favner et bredt utvalg av uttrykksformer. Det har også forekommet danseforestillinger, teater m.m.
Polfrimerkene

Polfrimerkene var er serie på syv frimerker i valørene 2, 3, 5,10,15, 20 og 25 øre som Postvesenet utga i 1925 som bidrag til Roald Amundsens nordpolsekspedisjon i 1926. Frimerkene hadde ikke tilleggsverdi og motivet var isbjørn på isflak med et fly, N-25 mot himmelen.
Helligtrekongerskavalkade (Spania)

Opptoget

Når kvelden kommer, går barna tidlig til sengs, og når de våkner, finner de gaver som De hellige tre konger har etterlatt seg og som barna tidligere, gjennom ønskebrev, har bedt dem om. Etter tradisjonen kan de hende at de barna som ikke har oppført seg bra det forutgående året ikke får godteri, men kull eller får ris med sopelimen, noe som mer er en trussel enn noe som praktiseres. Derimot er risingen blitt et populært motiv i illustrasjonskunsten.

En offisiell begivenhet

Kavalkaden gjennom Madrids gater overføres direkte av den spanske fjernsynsstasjonen TVE. Kavalkaden i Alcoy er den eldste i verden, og er et trekkplaster for spansk turisme.
Prosafe

Historie

PRS ble etablert i 1997 da avdelingen for boring fra faste installasjoner Transocean ble skilt ut og samlet i selskapet Procon. Den 1. september samme år fusjonerte Procon med boligriggselskapet Safe, og selskapet skiftet navn til Prosafe. Selskapet har deretter systematisk konsolidert markedet for boligrigger.
I 2001 kjøpte selskapet Nortrans Offshore som var et selskap innen flytende produksjon. I 2005 solgte Prosafe forretningsområdet Drilling Sercices til KCA Deutag. I 2006 kjøpte Prosafe selskapet Consafe som eide 4 boligrigger. I 2008 ble forretningsområdet Floating Production utfisjonert, og ble et selvstendig selskap, Prosafe Production, som senere ble kjøpt opp av BW Offshore. I 2011, 2012 og 2013 bestilte Prosafe fire nye boligrigger: Safe Boreas, Safe Zephyrus, Safe Notos og Safe Eurus. I 2016 kjøpte Prosafe selskapet Axis Offshore som eide to boligrigger: Axis Nova og Axis Vega.
Prosafe opererer globalt og har erfaring fra operasjoner i Norge, UK, Danmark, Vest-Afrika, Mexico, Brasil, USA, Australia, Russland og Filippinene.

Virksomhet

Prosafe eier og opererer halvt-nedsenkbare boligrigger. Boligriggene leies inn av oljeselskap når de trenger ekstra overnattingskapasitet offshore i forbindelse med for eksempel vedlikehold eller oppstart av offshore installasjoner. Boligriggene tilkobles den installasjonen som de støtter med en teleskopisk gangbru. Prosafe's boligrigger har en sengekapasistet for 306 - 500 personer, og inneholder også kontorer, treningsenter, kino, verksted, lager, livbåter, kraner, etc.